KOMISIJAS PAZIŅOJUMS EIROPAS PARLAMENTAM, ko izstrādā atbilstīgi Līguma par Eiropas Savienības darbību 294. panta 6. punktam, par Padomes nostāju attiecībā uz Eiropas Parlamenta un Padomes regulas par mehānisko transportlīdzekļu skaņas līmeni pieņemšanu /* COM/2014/0107 final - 2011/0409 (COD) */





2011/0409 (COD) KOMISIJAS PAZIŅOJUMS EIROPAS PARLAMENTAM, ko izstrādā atbilstīgi Līguma par Eiropas Savienības darbību 294. panta 6. punktam, par Padomes nostāju attiecībā uz Eiropas Parlamenta un Padomes regulas par mehānisko transportlīdzekļu skaņas līmeni pieņemšanu 1. PAMATINFORMĀCIJA Datums, kad priekšlikums nosūtīts Eiropas Parlamentam un Padomei (dokuments COM(2011) 856 galīgā redakcija –2011/0409 COD)): || 2011. gada 9. decembris. Eiropas Ekonomikas un sociālo lietu komitejas atzinuma datums: || 2012. gada 25. aprīlis. Eiropas Parlamenta atzinuma datums (pirmais lasījums): || 2013. gada 6. februāris. Padomes nostājas pieņemšanas datums: || 2014. gada 20. februāris. 2. KOMISIJAS PRIEKŠLIKUMA MĒRĶIS Komisijas priekšlikuma mērķis ir divos posmos — katrā par 2 db(A) — samazināt trokšņa robežvērtības vieglajiem automobiļiem, mikroautobusiem un autobusiem. Smago transportlīdzekļu trokšņa robežvērtības pirmajā posmā tiks samazinātas par 1 db(A), bet otrajā posmā — par 2 dB(A). Pirmais posms sāksies divus gadus pēc šā dokumenta teksta publicēšanas Oficiālajā Vēstnesī, bet otrais posms — 5–7 gadus pēc minētās publikācijas. Turklāt tiks ieviesta jauna testa metode, kas sekmīgāk atspoguļo pilsētu satiksmi un kas ir starptautiski atzīta Apvienoto Nāciju Organizācijas Eiropas Ekonomikas komisijā (UNECE). Visbeidzot, ir ierosināts izvēles kārtā elektrotransportlīdzekļus un hibrīda elektrotransportlīdzekļus aprīkot ar akustiskās transportlīdzekļu brīdināšanas sistēmas (tā sauktās "AVAS") ierīcēm, kas padarīs šos transportlīdzekļu pamanāmākus gājējiem un velosipēdistiem. Neraugoties uz satiksmes pieaugumu, trokšņa emisijas ierobežojumi nav mainījušies kopš 1996. gada. Īstenojot Komisijas priekšlikumu, izdosies lielā mērā samazināt vides trokšņa līmeni, un ir paredzams, ka to cilvēku skaits, kam šā trokšņa dēļ radušies nopietni traucējumi, samazināsies par 25 %. 3. PIEZĪMES PAR PADOMES NOSTĀJU 3.1. Vispārīgas piezīmes Komisijas atzinīgi novērtē politisko vienošanos par kompromisa tekstu, kuru 2013. gada 9. decembrī panāca Padome un Parlamenta ENVI komiteja. Tā kā Padomes nostāja ir pieņemta pirmajā lasījumā, vajadzētu būt iespējamam šo tekstu pieņemt šā sasaukuma laikā. Jauno testa metodi, kura ir reprezentatīvāka un starptautiski atzīta, ir svarīgi piemērot, cik vien drīz iespējams. Turklāt — attiecībā uz trokšņa ierobežojumiem — ir svarīgi, lai nozarei būtu ilgtermiņa stabils mērķis, vadoties pēc kura tā savus transportlīdzekļus varētu pielāgot jaunajiem tiesību aktiem. 3.2. Piezīmes par Parlamenta pieņemtajiem grozījumiem 3.2.1. Eiropas Parlamenta ierosinātie grozījumi, kas pilnībā, daļēji vai pēc būtības iekļauti Padomes nostājā pirmajā lasījumā Padomes nostāja pirmajā lasījumā aptver lielāko daļu Eiropas Parlamenta ieviesto grozījumu, proti, lielāko daļu papildu apsvērumu, kurus ierosināja Eiropas Parlaments, testa procedūras pielīdzināšanu testa procedūrai, kas izstrādāta ANO Eiropas Ekonomikas komisijas (UNECE) paspārnē, jaunas testa trases ieviešanu un jaunu transportlīdzekļu klasifikāciju. Attiecībā uz robežvērtībām Padomes nostāja ir ļoti tuva Komisijas sākotnējam priekšlikumam attiecībā uz galīgajiem ierobežojumiem, vienīgais paredzot vēlāku to piemērošanu. Vairumam transportlīdzekļu kategoriju to var arī uzskatīt par nākamo soli pēc galīgā posma, ko savā pirmajā lasījumā ierosinājis Eiropas Parlaments. Komisija to var atbalstīt kā kompromisu. Padome ir pieņēmusi Parlamenta ierosināto grozījumu, saskaņā ar kuru transportlīdzekļu tirgotāji marķē skaņas līmeni. Tomēr Padome pieņēma lēmumu, ka šī prasība nebūs obligāta, iekams Komisijas nav pabeigusi novērtējumu tam, kāda būtu ietekme gadījumā, ja šāda prasība būtu obligāta. Šis temats nebija iekļauts Komisijas sākotnējā priekšlikumā, bet tas ir atbalstāms kā šā noteikumu bloka daļa. Padomes apstiprināja Eiropas Parlamenta grozījumu, ar kuru paredz, ka elektrotransportlīdzekļi un hibrīda transportlīdzekļi ir obligāti jāaprīko ar akustiskās transportlīdzekļu brīdināšanas sistēmu (tā saukto "AVAS"). Ir jāatgādina, ka Komisijas sākotnējā priekšlikumā bija paredzēta šādu iekārtu uzstādīšana pēc izvēles. Komisija var atbalstīt Padomes grozījumu, ciktāl tas paredz arī 3–5 gadu sagatavošanās laika ieviešanu, kad varēs izstrādāt sīkākas tehniskās prasības šādu sistēmu apstiprināšanai un atvēlēt pietiekami daudz laika nozarei produktu pielāgošanai šīm jaunajām prasībām. Eiropas Parlamenta grozījums, ar kuru tika ieviesta atsauce uz Eiropas Parlamenta un Padomes 2008. gada 9. jūlija Regulu (EK) Nr. 765/2008, ar ko nosaka akreditācijas un tirgus uzraudzības prasības attiecībā uz produktu tirdzniecību[1], Padomes nostājā tika iekļauts kā apsvērums. Arī šo grozījumu Komisija var atbalstīt. Atbalstāmi ir arī skaidrojumi, kurus Padome un Parlaments ieviesa Komisijas izstrādātā teksta formulējumos. 3.2.2. Eiropas Parlamenta ierosinātie grozījumi, kas nav iekļauti Padomes nostājā pirmajā lasījumā Padome uzskatīja, ka Eiropas Parlamenta ierosinātais grozījums, kas nosaka, ka Komisijai jāizpēta iespēja ieviest jaunu ceļu klasifikācijas sistēmu atkarībā no to ripošanas trokšņa iedabas, neiekļaujas regulas pantā, kurš attiecas uz mehāniskajiem transportlīdzekļiem. Tomēr Padome atzina, ka ir jāpieturas pie integrētas pieejas troksnim un ka turpmāko pētniecību ceļu seguma klasifikācijas jautājumos varētu balstīt uz trokšņa kartēm saskaņā ar Direktīvu 2002/49/EK par vides trokšņa novērtēšanu un pārvaldību[2]. Komisija to atbalsta. Attiecībā uz deleģētajiem aktiem Padome nevarēja atbalstīt nedz neierobežotu tiesību piešķiršanu Komisijai pielikumu nebūtisku elementu atjaunināšanai (Komisijas priekšlikums), nedz pilnvarojuma automātisku atjaunināšanu (Parlamenta priekšlikums). Salīdzinājumā ar Eiropas Parlamenta priekšlikumu Padome arī ierobežoja to pielikumu skaitu, kurus Komisija var grozīt. Komisija pauž nožēlu par šo lēmumu praktisku apsvērumu dēļ (parastā likumdošanas procedūra nepieciešama pēc pieciem gadiem, pat tādēļ, lai pielikumos izdarītu nelielas izmaiņas), bet var to pieņemt kā daļu no likumdevēju galīgā kompromisa. 3.3. Jaunie noteikumi, ko ieviesusi Padome, un Komisijas nostāja Padome ieviesa virkni tehnisku grozījumu, jo īpaši nolūkā skaidri sasaistīt šo jauno regulu un Pamatdirektīvu 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai[3]. Šie grozījumi ir atbalstāmi. Padome ieviesa arī papildu prasības ar nolūku atvieglināt hibrīda transportlīdzekļu tehniskās apskates un pārbaudes uz ceļiem. Arī šie grozījumi ir atbalstāmi. 4. SECINĀJUMS Lai gan praktisku apsvērumu dēļ Komisija izsaka nožēlu par Padomes lēmumu, ar ko tiek ierobežotas Komisijai deleģētās pilnvaras, tās attiecinot uz ierobežotu skaitu pielikumu un stingri noteiktu piecu gadu periodu, Komisija apzinās, ka vienīgais veids, kas ļauj procedūru turpināt, ir atturēties no tā pieņemšanas kavēšanas. Padome lēmumu pieņēma ar kvalificētu balsu vairākumu. Noslēdzot Komisija — kompromisa garā — pauž atbalstu Padomes pieņemtajai nostājai. [1] OV L 218, 13.8.2008., 30. lpp. [2] OV L 189, 18.7.2002., 12. lpp. [3] OV L 263, 9.10.2007., 1. lpp.